Pirkanmaan käräjäoikeus antoi tänään tuomion tamperelaismiehelle, jolta poliisi takavarikoi yli miljoona lapsipornokuvaa ja kymmeniä tuhansia videoita.

Tamperelaismies tuomittiin yli kolmen vuoden ehdottomaan vankeusrangaistukseen lapsipornon hallussapidosta ja levittämisestä. JUHA VELI JOKINEN

Nelikymppinen tamperelaismies tuomittiin kolmen vuoden ja kahden kuukauden ehdottomaan vankeusrangaistukseen mittavan lapsipornokokoelman hallussapidosta ja levittämisestä.

Tuomio tuli törkeän sukupuolisiveellisyyttä loukkaavan lasta esittävän kuvan levittämisestä sekä sukupuolisiveellisyyttä loukkaavan lasta esittävän kuvan hallussapidosta.

Mies on tuomittu aiemmin vastaavista teoista ehdolliseen vankeuteen. Nyt oikeudessa käsitellyssä tapauksessa miehen hallusta löytyi syyttäjän mukaan yli 840 000 lapsipornokuvaa ja yli 18 000 -videota. Osassa materiaalia on myös esitetty vakavaa väkivaltaa tai erityisen nöyryyttäviä tilanteita.

Lisäksi miehen hallussa oli materiaalia, joissa ei esiintynyt aitoja ihmisiä, vaan kyseessä olivat esimerkiksi lapsipornoanimaatiot ja -piirrokset. Poliisin mukaan miehen hallussa oli yhteensä noin 1,2 miljoonaa kuvaa ja 21 000 videota.

Nuorimmat vain taaperoita

Mies oli ladannut materiaalia erilaisten latausohjelmien kautta. Oikeudessa mies myönsi yhden kymmenesosan levitetystä määrästä ja sanoi nollanneensa jakonopeuden, jotta materiaali ei olisi ollut muiden latausohjelmien käyttäjien saatavilla. Syyttäjä painotti, että jakonopeuden nollaaminen ei voi estää muiden käyttäjien tekemiä latauksia kokonaan.

Esitutkinnassa kuvat ja videot oli luokiteltu sisällön mukaan asteikolla 1-3. Asteikko kolme oli rankinta lapsipornoa, missä lasta sidottiin ja käytettiin seksuaalisesti hyväksi. Nuorimmat kuvissa esiintyneet lapset olivat 1-2-vuotiaita.

Poliisi pääsi jutun jäljille, kun KRP huomasi IP-osoitteessa tiedoston, jonka operaattori jäljitti kuuluvaksi epäillylle. Poliisi takavarikoi miehen tietokoneen ja kiintolevyjä 20.3.2017.

Materiaalia ei sen valtavasta määrästä johtuen voitu käydä läpi tarkasti, vaan satunnaisotannalla, ja siitä laadittiin prosenttiosuus törkeysluokitukseen.

Mies on alkanut kartuttaa lapsipornokokoelmaansa edellisen ehdollisen tuomion ollessa vielä koeajalla, minkä vuoksi syyttäjä vaati, että aiempi tuomio määrätään täytäntöön pantavaksi. Nyt annettu tuomio on yhteinen rangaistus, joka sisältää niin tuoreet rikokset kuin aiemman ehdollisen tuomion täytäntöönpanon.